मगर क्या हम भागवत के इनकार को उनका उपकार मान लें? राष्ट्रपति के चुनाव में क़रीब 11 लाख वोट होते हैं। जीतने के लिए क़रीब साढ़े पांच लाख वोट ज़रूरी हैं। भाजपा और उसके सहयोगी दलों के सारे वोट मिल कर भी पच्चीस हज़ार वोटों का टोटा पड़ रहा है। यानी भाजपा खुद का तो ठीक, अपने राष्ट्रीय जनतांत्रिक गठबंधन का भी संयुक्त प्रत्याशी दूसरों की मदद के बिना जिताने की स्थिति में नहीं है। पच्चीस हज़ार अतिरिक्त वोट अपनी तरफ़़ खींच लेना भाजपा के वोट-कबाड़ू महारथियों के लिए बड़ी बात नहीं भी हो तो भी भागवत अपनी साख का जुआ क्यों खेलते? इसलिए वे त्याग की भावना से ओतप्रोत हैं। लेकिन असली सवाल तो यह है कि अगर कभी ऐसी स्थिति आ जाए कि, सहयोगियों को छोड़िए, अकेले भाजपा की मुट्ठी में राष्ट्रपति चुनाव-मंडल के साढ़े पांच-छह लाख वोट आ जाएं तो वह किसी भागवत को भारत का राष्ट्रपति बनाने में किसी किस्म का संकोच करेगी या नहीं? तब कोई भागवत खुद भी इतना लिहाज़ बरतेगा या नहीं कि राष्ट्रपति भवन जाने से इनकार कर दे?